Taa,
Xesus yehtoponho tan wekatîmyas awya so.
On warai tî Mîk xakn̂e Xesus,
Kaanî mtapotarî me cehsom xa tî Mîk xakn̂e.
Pahxanî rma tî Mîk xakn̂e,
yihcirî me xa.
Kaan yakro rma tî xakn̂e Noro,
Kaanî mtapotarî me cehsom ha.
Kaanî rma tî Mîk xakn̂e Noro.
Ero wa tî xakn̂e.
Kaan yakro rma tî xakn̂e pahxa ro mak yihcirî me xa.
Noro rma tî nakîhcekn̂e miyan komo rma ahnoro.
Yînakîtothîrî pîn exihra ro mak nasî.
On wara marha tî xakn̂e Noro,
waipîn me ro makî tî xakn̂e,
Noro ro mak.
Ero wa cexirî ke kweyuru komo me xakn̂e.
Awarpanawno komo weipon̂e me nasî Noro.
Noro weyuru yahrun̂e me exihra mak nasî awarpan.
Ero ke kweipon̂e ro me nasî Noro.
Ero wa nasî.
Taa,
tooto tak xakn̂e kîchew so hara.
Kaan nantomatho tî mîk xakn̂e,
Xuaw tî osotî.
Kweyuru me cehsom yekatîmn̂e me tî noro mokyakn̂e.
Noro Mîk ha kweyuru kom ha,
kan̂e me tî xakn̂e.
Ero wa kan̂e me tî xakn̂e Noro pona entome tak tooto komo ya ahnoro,
kweyuru komo pona ha.
Ero poko tî Xuaw nantomekn̂e Kaan.
Kweyuru komo pînî rma mîk xakn̂e Xuaw.
Kweyuru yekatîmn̂e me mak xakn̂e.
Kweyuru xa tak Mîk Xuaw n̂ekatîmîtho.
Noro yipu tak mokyakn̂e roowo pona.
Miyan komo weipon̂e rma Mîk Noro,
roowo pona ewruxapu komo weipon̂e ha.
Ero wa nasî kweipon̂e komo.
Tan ka xakn̂e Noro roowo pono komo chew,
tînakîtothîrî komo chew rma.
Takîhton̂enhîrî me tko Noro yîhtînopîra xatken̂e okwe.
Tînakîtothîrî pona rma re mokyakn̂e Noro tpoyino komo cheka rma.
Ahsîra tko xatken̂e n̂examro okwe.
Nahsîyatken̂e rma tko anarî komo mak,
Noro yosotî ponarono komo mak ha.
Noro yipu komo tak Kaan n̂iir̂akn̂e tîmxîkrî me ahnoro rma.
Onoke yanme xa n̂examro n̂ewruyatken̂e Kaan xîkrî me ha?
Tporin pen komo yanme katî?
Pîra ro mak.
Tanme ro so mak katî n̂ewruyatken̂e?
Pîra marha.
Kîîrî yanme katî n̂ewruyatken̂e?
Pîra marha.
Kaan yanme mak n̂ewruyatken̂e Noro xîkrî me ha.
Ero wa xatken̂e Noro yahsîn̂enho komo.
Taa,
on wara marha xakn̂e Noro,
Kaanî mtapotarî me cehsom,
n̂etpuncekn̂e tak kîchew so ehtome tan roowo po.
Kîchew so ka n̂enmayakn̂e.
Kir̂wanî ro me Noro n̂een̂akn̂e amna,
Kaan Mumuru ro me xa.
Kwakren̂e ro me xa Noro yehtopo n̂een̂akn̂e amna,
yaarono me ehtopo marha.
Ero wa Noro n̂een̂akn̂e amna.
Taa,
Noro yehtopo n̂ekatîmyakn̂e Xuaw.
On wara kekn̂e,
Noro Mîk ha.
Anarî tak mokyasî amn̂e oyekenho yaka,
wîîkekn̂e,
Noro rma Mîk ha,
kekn̂e.
Oyopono xa Mîk ha,
pahxan kaxi thakwa,
oyexinawnonho kax ha.
Kwakren̂e ro xa Mîk ha.
Kwakreche so kwakretken̂e so xa hara okre.
Ero warahra reha xakn̂e Moises pen.
On wara men ehcoko,
kacho yekatîmn̂e me makî tî xakn̂e noro penî reha.
Xesus Kristu takî reha xakn̂e kwakrecho yekatîmn̂e me reha okre.
Yaarono yekatîmn̂e me marha xakn̂e Noro.
Ero warai yekatîmn̂e me xakn̂e Xesus Kristu.
Kaan yenîn̂enho exihra ro mak nasî tooto.
Yumumuru rma tko Noro n̂enpesî kîwya so.
Cewn̂anî ro Mîk Yumumuru.
Tîîm panawno me nasî,
Noro rma kir̂wan̂he Kaan yehtopo n̂ekatîmyasî kîwya so,
kekn̂e Xuaw.